《寄马竹冈》
宋代·张埴

竹冈先生一世贤，如何断我百十弦。
苦哉几枕黄鹤梦，天风吹到吴江边。
先生手提绿玉鞭，跨驴与我说去年。
梦中记得去年别，缚鸡提酒送上船。
明年奇章观前泊，捩手烹鸡持酒酌。
饱歌醉舞插梅花，几夜月中记说着。
谁知相逢刘太史，拭目云烟新落纸。
便从太史使之年，恁时祗谓黄河底。
书王欢喜斯文寿，嘱下楚云楼上酒。
菊花九日是明朝，遥望长眉三稽首。

作者简介：张埴，字养直，号泸滨，吉水（今属江西）人。早游湖湘间，有诗名。理宗开庆元年（一二五九），赵葵为江东西安抚使，欲荐之，力辞不就。著有《情性集》，已佚。清光绪《吉水县志》卷三七有传。　张埴诗，据《永乐大典》、《诗渊》所录，编为一卷。